

**המכללה לביטחון לאומי**

##### מחזור מ"ו 2019 - 2018

## **מפקדת המכללות 871**

**המכללה לביטחון לאומי  
  
25 בפברואר 2019**

שלום רב,

אני מודה לך מאוד, על שנעתרת להצטרף לצוות המנחים שלנו לכתיבת העבודה השנתית.

במסגרת שנת הלימודים במכללה לביטחון לאומי, וכחלק מתוכנית הלימודים לתואר שני באוניברסיטת חיפה, נדרשים התלמידים לכתוב עבודת מחקר. עבודת המחקר השנתית היא אחת מפסגות הלמידה בשנת הלימודים. מטרתה להביא לידי ביטוי את הידע ואת התובנות שרכש התלמיד בתפקידיו ובמסגרת ניסיונו המקצועי כבכיר בשירות הציבורי במדינת ישראל. זאת, לצד ידע ומיומנויות אקדמיות מקובלות.

להלן מספר פרטים נוספים אודות תהליך כתיבת העבודה והדרישות האקדמיות הנלוות.

העבודה השנתית נכתבת במהלך שנת הלימודים, לאחר אישור הצעת המחקר של התלמיד על ידי מפקד המכללות במסגרת ועדה פנימית, שנוכחים בה מדריכי הצוותים ופרופסור גבי בן-דור מטעם אוניברסיטת חיפה. הוועדה מקפידה על אישור הצעות מעמיקות, בעלות ערך מחקרי בתחום הביטחון הלאומי.

העבודה מוגדרת כעבודת סמינר מורחבת לתואר השני, הן בהיקפה (בין שישים לשמונים עמודים לערך) והן במורכבותה. **ציון העבודה מהווה 20% מהציון הסופי לתואר השני**. הנחיית התלמידים נעשית על פי סטנדרטים אקדמיים מקובלים. **יש לזכור, שאף שהעבודה מוגדרת כעבודת גמר לתואר השני היא איננה שקולת תזה משום בחינה שהיא.**

הדף המצורף מגדיר את הקריטריונים, אליהם מתבקשים המנחים להתייחס כחלק מההערכה וממתן הציון הסופי.

**על החניכים להגיש את עבודתם עד לתאריך 7 במאי, 2019.** את ציון העבודה בצירוף חוות דעתך **יש להעביר על גבי הטופס המצורף עד לתאריך 13 ביוני, 2019,** לידי סא"ל מתן אור בדוא"ל OrMatan@mail.gov.il. זאת, כדי שהאוניברסיטה תוכל להשלים את הטיפול האדמיניסטרטיבי הכרוך במתן תעודות תואר שני. לאחר השלמת התהליך יקבלו המנחים שכר צנוע מאוניברסיטת חיפה בתודה על הליווי והתמיכה.

אני מודה לך שוב על הסכמתך ליטול חלק בהנחיית חניכי המכללה לביטחון לאומי.

בברכה,

אל"ם יוני סיידה- מרום

המדריך הראשי

המכללה לביטחון לאומי

**קריטריונים להערכת עבודה שנתית במכללה לביטחון לאומי: רחל שני (2018-9)**

|  |  |  |
| --- | --- | --- |
| **קריטריון** | **פירוט** | **ציון** |
| ***היצג לוגי 40%*** | * הצגת שאלת מחקר בנוגע לסוגיה הנדונה בצורה ברורה ומדויקת. * קשר בין מטרת המחקר להנחות היסוד ותיאור התופעה. * **יכולת ניתוח.** * מסקנות וסיכום העבודה לאור שאלת המחקר וגוף העבודה. * רלבנטיות המסקנות וההמלצות. | 36 |
| ***היבט תיאורטי 20%*** | * שימוש עשיר ומגוון במקורות. * בקיאות בחומר והיכרות עם מחקרים נוספים ומקבילים לנושא העבודה. * אינטגרציה בין מקורות, שמירה על כללי הציטוט. | 18 |
| ***חידוש ותרומה 30%*** | * חידוש ביצירת/קיבוץ ידע ותרומה הגותית ו/או מעשית לביטחון הלאומי. | 28 |
| ***תקינות לשונית 10%*** | * כתיבה רהוטה: ניסוחים ברורים, עברית תקינה. * ארגון ומבנה העבודה: חלוקה נכונה לפסקות, קישוריות לשונית ורעיונית. | 8 |

**הערכה כללית:**

רחל שני בחנה בעבודתה שאלת מדיניות קונקרטית הנוגעת לתחום העיסוק המקצועי שלה ואשר צפויה לעמוד במוקד תפקידה הבא במשרד החוץ: מה הם גבולות האחריות של המדינה כלפי אזרחיה. הכוונה היא לאזרחים הנקלעים למצוקה בעודם תיירים. בפרק הראשון רחל שני מציגה את ההקשר הרחב של השאלה: העלייה הדרמטית במספר התיירים בעולם, היבטים מסויימים הנוגעים לתייר הישראלי, וכן תיאור של הממד האירגוני של האופן בו מטופל כעת הנושא במשרד החוץ (המחלקה לישראלים בחו"ל). בפרק זה יש דגש מיוחד על תיירות גלובלית ובתוכה – על תרמילאות. המסר המובלע הוא שעיקר הדילמה המוצגת בעבודה מתייחסת לתרמילאים. יתכן והיה מקום לחדד כי היציאה הישראלית לחו"ל קשורה לא רק בתופעות גלובליות של שמיים פתוחים אלא גם במאפייניה הייחודים של ישראל כמדינת הגירה. המשמעות של עובדה זו היא כי אזרחים רבים שומרים על זיקות למדינות מהן הם באו (רכוש, משפחה, עבודה) ומכאן שיש תנועה של תיירים. מן הפרק הזה מתחדד בצורה ברורה כי ישנה לאקונה מוסדית בטיפול בנושא זה ומכאן החשיבות של העבודה.

הפרק השני בוחן כיצד מדינות אחרות מטפלות בסוגיה זו. הפרק חשוב מבחינה מתודולוגית ואמפירית. רחל הפגינה יוזמה רבה והעבירה שאלונים השוואתיים לשם בחינת סוגיה זו. למרות שהמענה לא היה מושלם (כפי שקורה בשאלונים) המידע שאספה מעניק עומק חשוב לעבודה.

הפרק השלישי מנתח את המסגרת הנורמטיבית של שאלת המחקר: מה הם החובות המשפטיות והמוסריות החלות על המדינה נוכח מצבי מצוקה של אזרחיה התיירים השוהים בחו"ל. בפרק הזה שני מנתחת ביעילות גם את המתח המובנה בין אחריות המדינה לאחריות האישית, בוודאי בנסיבות בהן הרשות המבצעת אף מפרסמת אזהרות מסע. בפרק האחרון שני ממליצה על האופן בו ניתן לההסדיר הנושא בשים לב להיבטים החוקיים, המוסדיים, והכלכליים.

ככלל, זוהי עבודה העוסקת בנושא חשוב למגזר הספציפי ממנו באה ואליו תשוב רחל שני. היא עונה על צורך אמיתי המודגם היטב בעבודה של הסדרת המצב הקיים ויש לה ממד פרגמטי ביותר היות שהגב' שני תהיה בקרוב בעמדה בה תוכל ליישם לפחות חלק מהמלצותיה. במקומות מסויימים ניתן היה לקצר (כמו הדיון על התרמילאות) וכן לחדד בצורה יותר מדוייקת מי הוא ציבור התיירים אליו מתייחסת שני. אך בחשבון אחרון זוהי עבודה טובה השואלת שאלת מדיניות רלוונטית ונותנת מענה מקיף המבוסס על יסודות עמוקים יותר של דיונים מוסריים ומשפטיים לצד ניתוח פרגמטי של יכולות מוסדיות. אני מקווה כי תמצא הדרך לתת לעבודה פרסום רחב יותר ואני מאחל בהצלחה לגב' שני בתרגום העבודה לפסים מעשיים.